VIIMSI VALLAVALITSUS

Keskkonnaministeerium Teie: 21.09.2022 nr 13/2/22/4153-2

[keskkonnaministeerium@envir.ee](mailto:keskkonnaministeerium@envir.ee)

Meie : 12.01.2022 nr 11-10/3739-2

**Täiendavad selgitused riigivara Männiku tee 2a // Looduse võõrandamise taotluse juurde**

Viimsi Vallavalitsus annab teada, et Viimsi vald taotlebjätkuvaltmunitsipaalomandissekinnisasjaMänniku tee 2a // Looduse.

Viimsi Vallavalitsus esitas 07.09.2022 kirjas nr 11-10/3739 Keskkonnaministeeriumile (edaspidi *KeM*) taotluse Viimsi vallas Lõunakülas / Storbynis asuva kinnistu Männiku tee 2a // Looduse (riigivara registri number KV29527, kinnistu registriosa number 14068102, katastritunnus 89001:001:0030, Lõunaküla / Storbyn, Viimsi vald, Harju maakond; pindala 9791 m2; sihtotstarve ühiskondlike ehitiste maa 95% ja ärimaa 5%) tasuta võõrandamiseks Viimsi vallale.

Taotluses on Viimsi Vallavalitsus põhjendanud, et püsiasustusega väikesaarte seaduse § 3 alusel on riigi ja kohalike omavalitsuste eesmärgid püsiasustusega väikesaarte haldamisel:

1. Püsiasustuse taastamine, säilitamine ja arengusuutlikkuse toetamine;
2. Omavalitsusliku suutlikkuse toetamine ja osalusdemokraatia suurendamine;
3. Püsielanikele töökohtade ja toimetulekuvõimaluste loomine ning ettevõtluse toetamine;
4. Esmatähtsate avalike teenuste (politsei- ja päästeasutused, joogivesi, post- ja elektronside, elektrivarustus, transpordiühendus, alus-, põhi- ja keskharidus, sotsiaalabi) kättesaadavuse tagamine;
5. Saarte elulaadi omapära ja rahvuskultuuri järjepidevuse säilitamine;
6. Väikesaartele iseloomuliku maastikuilme ja looduskeskkonna säilitamine ja kaitsmine;
7. Püsielanike tegevuse ja huvide sidumine territoriaalmere ja riigipiiri kaitse ning keskkonnahoiu riiklike vajadustega.

KeM esitas 21.09.2022 Viimsi Vallavalitsusele kirja nr 13-2/22/4153-2, millega palus täiendada esitatud taotlust vastavalt KeM-i valitsemisel oleva kinnisvara kasutamiseks andmise ja võõrandamise korra (edaspidi *Määrus*) § 5 lõikele 2 ja 3. Ühtlasi palus detailselt kirjeldada, mida hoonesse või kinnistule soovitakse rajada ja mis on konkreetne taotluse eesmärk. Samuti palus detailselt kirjeldada, millises osas on kavandatud tegevused tasulised või tasuta ning kas vald rahastab neid tegevusi oma vahenditest või muudest allikatest. Samuti palus KeM esitada määruse § 5 lõige 3 kohase vara omandamise otsustamiseks õigustatud isiku otsus.

Anname teada, et Viimsi vallas on Naissaare arenguga seotud küsimused ja arutelud hetkel just käimas. Viimsi Vallavalitsus edastas 21.12.2022 istungil Viimsi vallavolikogule määruse eelnõu *Naissaare arengukava aastateks 2023-2033 (LISA 1),* mille esimene lugemine toimub 17. jaanuaril 2023. Peale esimest lugemist toimub materjalide avalikustamine ja avalik arutelu perioodil 23. jaanuar - 10. veebruar 2023, mille järel saab selle suunata teisele lugemisele.

Arengukavas on lk 11 välja toodud, et „Keskkonnaministeerium ja Viimsi vald on alustanud läbirääkimisi RMK külastuskeskuse üleandmiseks Viimis vallale. Plaanis on kinnistu anda Viimsi vallale tasuta riigivara võõrandamise korras. **Nimetatud kinnistu baasil on kavas luua looduspargi keskus, mis toimib infopunktina, lisaks korraldaks loodusturismi kõrval ka loodusõpet**.“

Viimsi Vallavalitsuse 21.12.2022 istungi protokoll nr 66 on nähtav dokumendiregistri avalikus vaates: <https://atp.amphora.ee/viimsi/index.aspx?o=46&o2=146910&itm=693004>

Lisaks Naissaare arengukavas toodule, on kavas peahoonet kasutada Naissaare sadama töö korraldamiseks ( sh sadamakapteni töö toetamiseks), mida hetkel haldab AS Saarte Liinid.

Viimsi Vallavalitsus on tutvunud Ehituskonstrueerimise ja Katsetuste OÜ poolt detsember 2009 koostatud „RMK Naissaare looduskeskuse tehnilise seisukorra uuringud“ (Töö nr 0911P06) materjalidega. RMK-lt saadud info põhjal ei ole tehtud hoonete osas olulisi parendustöid, mistõttu vajavad võõrandataval kinnistul asuvad hooned põhjalikku rekonstrueerimist. Rekonstrueerimiseks on kavas taodelda vahendeid erinevatest toetusmeetmetest.

Looduskeskuse majandamine on kavas korraldada koos Naissaare kogukonnaga ja seda esindavate mittetulundusühingutega. Soovime, et see hoone oleks saare külastajale infopunktiks nii saare teenuste osas kui ka looduspargi osas. Näeme, et keskus toimib isemajandavana, osutades erinevaid teenuseid nii haridusasutustele kui ka kõigile teistele klientidele. Võimalusel on kavas kaasata ka struktuuritoetusi, et teenuste kvaliteeti tõsta ja pakkuda tasuta teenuseid (info jagamine, teave looduspargi ja looduse kohta, ekspositsioon, loodusega seotud teabematerjalid jms). Tasuliste teenustena saame hetkel nimetada ruumide üüriga seotud teenuseid.

Loodame, et selgitused on piisavad positiivse otsuse tegemiseks. Peame väga oluliseks loodusturismi ja keskkonnahoiu alase tegevuse korraldamist ja püsiasustusega väikesaarte seaduses toodud tegevuste elluviimist, mida kinnistu kasutamine oluliselt toetaks.

Lugupidamisega

(allkirjastatud digitaalselt)

Illar Lemetti

vallavanem

Eve Leesment, 5623 6160, [Eve.Leesment@viimsivv.ee](mailto:Eve.Leesment@viimsivv.ee)

Raul Ilisson, 5628 3018, [Raul.Ilisson@viimsivv.ee](mailto:Raul.Ilisson@viimsivv.ee)